
„Toată aiureala cu comasarea alegerilor mi-a mîncat destule ore 
de zăbovit în faţa televizorului. Nu deznodămîntul mă ţintuia în 
scaun cît defilarea de feţe strîmbe şi prefăcute, partiturile jucate 
stîngaci, limbajul sumar, îmbrăcămintea scumpă, de concurs 
ţopesc al celor ajunşi, nişte gîndaci parfumaţi care se luptă să ne 
conducă ţara şi oraşele”, scrie, în Cotidianul, jurnalistul Cornel 
Nistorescu. 


În toată această foşgăială nebună, în fapt, tot o luptă animalică 
pentru putere, am înţeles mai adînc politica românească şi halul 
în care a ajuns. Mi-au fost de ajuns imaginile cu Rareş Bogdan 
mergînd ţanţoş ca un căţel pomădat în spatele lui Nicolae Ciucă. 
El de-a dreapta lui Ciucă, Gheorghe Flutur, scriitorul cu oi pe o 


pajişte, de-a stînga.Spilcuiţi, pavoazaţi, ca bandiții la nuntă, cu 
aerul că trebuie să ne arate cît de importanţi sunt, Rareş Bogdan şi 
Gheorghe Flutur erau expresia întregii liote care ne conduce ţara. 
De la jurnalistul chelălăind pe la toate curţile cu stare, de la 
culegătorul de scame de pe reverele potentaţilor, la toate trucurile 
de făcut bani din gazetărie (învăţate de la Roşca Stănescu), pînă la 
proprietăţi, petreceri cu risipă şi dezmăţuri prin locurile în care se 
tăvăleau boierii de altădată şi continuă parveniţii de acum, pînă la 
discursurile cu tupeu de om responsabil, Rareş Bogdan a parcurs 
acelaşi drum cu mai toţi confrații săi liberali. 


Nici lulian Dumitrescu, nici Sighiartău, nici Hubert Thuma, nici 
Cristian Buşoi nu sunt diferiţi. Toţi arată ca o ceată de bani gata, 
născută din implicarea în politică. Şi, ca să fiu drept, întorcînd 
capul spre tabăra cealaltă, ca şi Alfred Simonis şi Sorin Grindeanu, 
şi ei un fel de Radu Mazăre mai mici sau mai mari, mai creativi sau 
mai săraci cu duhul şi la fel de vulnerabili ca şi acesta. 


Dacă îi luăm la inventar, vedem că toţi au şcoală mai puţină sau pe 
sponci, că se apără cu o diplomă pe care n-au probat-o prin mai 
nimic, au transpirat pe la Colegiul Naţional de Apărare şi toţi au 
legături cu SRI-ul sau cu celelalte Servicii, toţi au măcar un unchi 
colonel sau o mamă cu lipici şi toţi se bucură de moşteniri babane. 
Sau pretind că au, toţi alcătuind un adevărat bestiariu politic 
românesc, un fel de baltă în care se scurg toate canalele mizeriei 
şi din care scot perlele norocului. 


Atît de prefăcut ascultători călcau în spatele şefilor încît sugerau 
imaginea unei diorame a sălbăticiunilor la patru ace, cu bursucul 
la costum în fir de diamant, cu şobolanul la papion, cu nevăstuica 
în voal de mătase, cu lupul parfumat şi încălţat cu cipici de 
caiman, cu vulpea cîntînd la marginea mării, cu ursul scărpinîndu- 
şi blazat nevasta şi bălăngănind un ceas de aur, cu boul ţinînd 
lecţii de devoțiune, oh, Doamne, şi cu noi şoriceii chiţăind 
neputincioşi la acest spectacol al prefăcătoriei orchestrate pe 
seama viitorului şi a interesului naţional. 


Toţi se luptă pentru locurile lor pe scena puterii, dar nu mişcă 
nimic ca să iasă din front. Toţi sunt supuşi şi mieroşi în faţa 
mahărilor şi toţi calcă în picioare cu o cruzime de dinozaur cînd 
prind unul mai mic şi neajutorat. Toţi muşcă şi atacă, toţi se apără 
cu legea şi tremură cînd sunt ameninţaţi cu cătuşele. 


Convingere mea este că tot acest calendar politic aiuritor s-a 
născut mai mult din frica liberalilor şi a pesediştilor din actualele 
conduceri de a fi şterşi de pe liste sau arestaţi. 


Cu un „Vezi, poate scoatem...” i-au liniştit pe toţi şi pot obţine pe 
mai departe sprijin pentru orice lege, proiect, împrumut, achiziţie, 
măsură, aiureală, reformă sau proiect.Am urmărit tot acest 
spectacol al combinațiilor politice şi mi s-a făcut silă. Totul pentru 
ei. Noi nu contăm!”, scrie Nistorescu. 

